ለመንግስት ሰራተኞች ከ33 እስከ 46 በመቶ የደመወዝ ጭማሪ ተደረገ
አዲስ አበባ፣ ሐምሌ 26/2006 (ዋኢማ) – የገንዘብና ኢኮኖሚ ልማት ሚኒሰትቴር የመንግስት ሰራተኞች አዲስ የደመወዝ ማስተካከያ ዝርዝር መግለጫን ዛሬ ይፋ አደረገ።የሚኒስትሮች ምክር ቤት በትላንትናው እለት ባሳለፈው ውሳኔ መሰረት ዝቅተኛ ደመወዝ ላላቸው የመንግስት ሰራተኞች የ46 በመቶ ጭማሪ ሲደረግ ከፍተኛ ደመወዝ ተከፋዮች የ33 በመቶ ጭማሪ ተደርጎላቸዋል፡፡ዝርዝር መግለጫውን የገንዘብና ኢኮኖሚ ልማት ሚኒስትሩ አቶ ሶፊያን አህመድ ዛሬ በፅህፈት ቤታቸው ይፋ አድርገዋል።የደመወዝ ጭማሪው ዝቅተኛ ገቢ ያላቸውን ተከፋዮች የኑሮ ሁኔታን ለማሻሻልና የመንግስትን የመክፈል አቅም መሰረት አድርጎ የተሰራ መሆኑን አቶ ሱፍያን ተናግረዋል።ዝቅተኛው የመንግስት ሰራተኛ ደመወዝ 420 ብር የነበረ ሲሆን በአዲሱ ማስተካከያው መሰረት 615 ብር ያገኛሉ፤ 4430 ብር ያገኙ የነበሩ ከፍተኛ ተከፋዮች ደግሞ 5891 ብር የሚያገኙ ይሆናል።ማስተካከያው ጡረተኞችንም የሚያካትት ሲሆን 294 ብር ያገኙ የነበሩ ዝቅተኛ ጡረተኞች በማሻሻያው 530 ብር ያገኛሉ።አዲሱ የደመወዝ ማስተካከያ መንግስትን በየዓመቱ ተጨማሪ 10 ነጥብ 3 ቢሊዮን ብር የሚያስወጣ እንደሚሆን ሚኒሰትሩ ተናግረዋል፡፡ ጠቅላላ የመንግስት ሰራተኞች 1 ነጥብ 3 ሚሊዮን የሚገመቱ ሲሆን ጭማሪውም የመከላከያ ሰራዊትና ፖሊስን፣ መምህራንን፣ የህክምና ባለሙያዎችን፣ ዳኞችን፣ ዓቃብያን ህግን፣ የህዝብ ተመራጮችንና ሃላፊዎችን ያካትታል ተብሏል፡፡ለግብርና ተመራማሪዎች፥ ለጤና ባለሞያዎችና ለከፍተኛ ትምህርት መምህራን ልዮ ትኩረት መደረጉን አቶ ሱፍያን አክለው ተናግረዋል።ከዚህም በተጨማሪ እንደ የኢትዮጵያ ገቢዎችና ጉምሩክ ባለስልጣን ያሉ ልዩ የደመወዝ ስሌት የሚፈቀድላቸው የመንግስት ተቋማትም ከደመወዝ ማስተካከያው ተጠቃሚ ይሆናሉ፡፡